Hernubare energie kan SA 120 000 poste kos | Netwerk24
Hernubare energie kan SA 120 000 poste kos
Deur Bloomberg 09 November 2020 06:02
'n Strewe om Suid-Afrika se elektrisiteitsverskaffing na hernubare energie om te skakel, kan beteken dat minstens 120 000 werkgeleenthede by steenkoolmyne en kragstasies sal verdwyn, sê 'n navorsingsadviesburo.
Die son begin sak oor baie van Eskom se ouer kragstasies. Foto: Elvira Wood
Die oorgang kan die ekonomiese aktiwiteite bedreig in vier munisipaliteite wat saam meer as 2,3 miljoen inwoners het. In die munisipale gebied van Emalahleni maak steenkoolverwante aktiwiteite 44% van die ekonomie uit. Die grootste deel van die land se steenkool word ontgin in die munisipale gebiede in Mpumalanga.
"Omdat die munisipaliteite so afhanklik is van die aktiwiteite van die steenkoolwaardeketting, sal dit 'n groot leemte laat," het Muhammed Patel, ekonoom van Trade & Industrial Policy Strategies, Dinsdag op 'n webinaar gesê.
"Dit is 'n groot bekommernis gegewe ons hoë vlakke van werkloosheid, ongelykheid en armoede."
Suid-Afrika se elektrisiteit kom hoofsaaklik van kragstasies wat steenkool gebruik. Baie van hulle is egter al dekades oud en daar is druk om hulle eerder te vervang met opwekkers wat alternatiewe soos sonenergie gebruik.
Steenkoolmyne en kragstasies is meer arbeidsintensief as aanlegte vir hernubare energie. Mpumalanga sal dan ook met ander provinsies moet meeding wanneer dit by die verskaffing van energie kom, omdat ander soorte aanlegte suksesvol in ander provinsies gebou kan word.
Veral die Noord-Kaap met sy droër klimaat en helder lug is ideaal vir sonkrag.
"Die oorgang na 'n ekonomie waar minder koolstof gebruik word, sal die struktuur van die ekonomie en die impak op die werkersklas verander," sê Pulane Mafoea-Nkalai, 'n senior navorsingspesialis by die Sam Tambani Navorsingsinstituut.
Die instituut is verbonde aan die vakbond NUM.
Eskom sê hy sal steeds plan maak om alternatiewe werkgeleenthede vir werkers te skep met behulp van sy program Just Energy Transition.
"Die program is Eskom se plan om te verseker dat die gemeenskappe wat Eskom die afgelope 100 jaar ondersteun het, nie net agtergelaat word wanneer die ouer kragstasies uit diens gestel word nie," sê Eskom in 'n e-pos aan Bloomberg.
Eskom sê hy gaan kyk hoe die kragstasies vir ander ekonomiese moontlikhede gebruik kan word, juis om die plaaslike ekonomieë toe te laat om te groei, selfs al sluit die kragstasies.